Die Suid-Afrikaanse wynbedryf beskou transformasie en die ontwikkeling van mense as sleutelvereistes om ’n sterk, volhoubare toekoms te verseker en het riglyne in plek om die uitkomste hiervan te meet.
“Die uitdagings wat voorlê, vereis ’n nuwe denkpatroon. Hulpbronne moet dus op ’n meer toepaslike manier benut word as wat dit in die verlede gedoen is,” sê Phil Bowes, lid van die Suid-Afrikaanse Wyn en Brandewyn Transformasie-eenheid, asook transformasie- en ontwikkelingsbestuurder by Vinpro.
’n Wynbedryf-waardeketting rondetafel is in 2016 gestig om samewerking tussen die bedryf, regering en burgerlike gemeenskap as ’n uitvloeisel van die bedryf se strategiese raamwerk, die Wine Industry Strategic Exercise, te versterk.
“Die ontwikkeling en behoud van talent in die wynbedryf bly steeds ’n prioriteit vir die Suid-Afrikaanse wyn- en brandewynbedryf. Ons werk aktief saam met ander belanghebbendes om dit te versnel deur verskeie inisiatiewe, soos die bedryf se aanlyn-leerdersbestuurstelsel,” sê Bowes.